Ministerul rus al Apărării: Șase drone au fost interceptate deasupra regiunilor rusești
Șase drone ucrainene au fost „distruse și interceptate” deasupra regiunilor rusești în cursul nopții, a anunțat Ministerul Apărării de la Moscova, relatează BBC Rusia.
Trei dintre drone au fost detectate deasupra regiunii Voronej, una în Riazan, una în Belgorod și una deasupra regiunii Kursk.
Anterior, mai multe canale rusești de Telegram au relatat că în timpul nopții dronele au atacat rafinăria de petrol din Riazan.
În mesajul său, Ministerul rus al Apărării nu a comentat informațiile despre lovitura dronelor ucrainene asupra rafinăriei.
Canalul ASTRA a publicat o înregistrare video care arată o coloană de flăcări care se ridică deasupra Riazan, precizând că rezidenții locali au raportat un incendiu la rafinărie.
Guvernatorul din Riazan, Pavel Malkov, a scris pe canalul său de Telegram că regiunea a fost supusă „unui atac al unui vehicul aerian fără pilot”.
„Potrivit informațiilor preliminare, nu există victime, o anchetă este în curs de desfășurare”, a transmis Malkov.
Rafinăria din Riazan a mai fost lovită de drone ucrainene pe 13 martie. Reuters a relatat atunci că lovitura a forțat uzina să își închidă cele două unități principale de procesare.
Rafinăria produce 17,1 milioane de tone de petrol pe an și este unul dintre principalii furnizori de combustibil pentru motoare pentru regiunile rusești din apropiere de Moscova, scrie Bloomberg.
Cel puțin trei morți și trei răniți într-un atac cu rachete asupra Odesei
Forțele ruse au atacat cu rachete balistice orașul portuar Odesa din sudul Ucrainei în noaptea de marți spre miercuri, trei persoane fiind ucise și alte trei, rănite, a anunțat guvernatorul regional Oleg Kiper, relatează The Kyiv Independent.
Atacul a avariat infrastructura civilă, a precizat oficialul.
Atacul a avut loc la doar o zi după o lovitură cu rachete rusești din 29 aprilie în urma căreia au murit cinci persoane și peste 30 au fost rănite.
Zelenski cere accelerarea livrărilor de arme pentru soldaţii din prima linie
Preşedintele ucrainean Volodimir Zelenski a declarat marţi seara că Ucraina are nevoie de „o accelerare semnificativă” a livrărilor de armament de la partenerii săi pentru a le permite trupelor sale să facă faţă trupelor ruseşti care avansează în mai multe sectoare ale liniei frontului, relatează Reuters, potrivit Agerpres.
Zelenski a menţionat în mod special armamentul furnizat de Statele Unite, afirmând că Ucraina contează pe livrări prompte pentru a distruge logistica rusă.
„Aceste livrări trebuie să se facă simţite în perturbarea logisticii ocupanţilor, făcându-i să se teamă (…) oriunde pe teritoriul ocupat şi de forţa noastră”, a spus el.
SUA au adoptat recent un pachet de ajutor pentru Ucraina în valoare de 61 de miliarde de dolari, punând capăt unei perioade de luni de zile de blocaj şi dând speranţe Kievului că stocurile sale de artilerie aproape epuizate vor fi realimentate.
După eşecul contraofensivei sale din vara lui 2023, Ucraina este în defensivă. Rusia a preluat iniţiativa şi câştigă teren în Est, în pofida unor pierderi puternice, de la începutul anului, în faţa unei armate ucrainene care duce lipsă în special de muniţii.
În ultimele zile Moscova a revendicat cucerirea mai multor sate. Luni, armata rusă a anunţat că a ocupat Semenivka, iar cu o zi înainte Novobahmutivka.
Propunerea lui Jens Stoltenberg după ce încrederea Ucrainei în aliaţii NATO a fost afectată de eşecurile în livrarea de arme
Încrederea Ucrainei în aliaţii săi din NATO „a suferit o lovitură” din cauza întârzierilor şi eşecurilor în livrarea de arme pentru războiul împotriva invaziei ruse, a declarat şeful NATO, Jens Stoltenberg, într-o discuţie cu Reuters avută în timp ce părăsea cu trenul, luni seara, Ucraina, relatează News.ro. Liderul Alianţei a sugerat ca NATO să preia de la SUA coordonarea ajutorului militar.
Jens Stoltenberg a declarat că astfel de eşecuri arată că a venit timpul să fie revizuită coordonarea ajutorului militar internaţional pentru Kiev. „Avem nevoie de un cadru mai robust şi mai instituţionalizat pentru sprijinul nostru, pentru a asigura predictibilitate, pentru a asigura mai multă responsabilitate şi pentru a asigura împărţirea sarcinilor”, a declarat Stoltenberg, secretarul general al alianţei militare transatlantice.
Forţele ruse au bombardat zonele ucrainene populate de peste 100 de ori în ultima zi
Statul Major General al Forțelor Armate ale Ucrainei anunţă, într-un bilanţ postat pe Facebook, că au avut loc 96 de confruntări pe linia frontului în ultima zi.
Potrivit sursei citate, rușii au efectuat un atac cu rachete și 29 de lovituri aeriene și au tras cu sisteme de rachete cu lansare multiplă asupra pozițiilor forțelor ucrainene și asupra zonelor populate de 109 ori.
De cealaltă parte, Forțele Aeriene ale Ucrainei susţin că au lovit 12 zone de concentrare a personalului militar inamic.